محمد کلیم الدین قاسمی کٹکی

محمد کلیم الدین قاسمی کٹکی (پیدائش: 3 مارچ 1974ء) اڈیشا، بھارت سے تعلق رکھنے والے عالمِ دین، مدرس اور مترجم ہیں۔ وہ دار العلوم دیوبند میں تدریسی خدمات انجام دے رہے ہیں۔ ان کے علمی کاموں میں درسِ نظامی کی معروف کتاب علم الصیغہ کی تعریب بعنوان علم الصيغة، تعلیم المتعلم کا اردو ترجمہ بعنوان آدابِ تعلیم و تربیت اور قرآنِ مجید کے بعض الفاظ کی تعلیل پر مشتمل تصنیف تعلیل القرآن شامل ہیں۔

 ابتدائی و تعلیمی زندگی 
محمد کلیم الدین قاسمی کٹکی 8 صفر 1394ھ مطابق 3 مارچ 1974ء کو التی، ضلع جاجپور، ریاست اڈیشا (قدیم نام: اڑیسہ) میں پیدا ہوئے۔ ابتدائی تعلیم مقامی مدارس میں حاصل کی۔ بعد ازاں جامعہ اشرف العلوم کیندرا پاڑہ، اڈیشا میں تعلیم پائی، پھر اعلیٰ دینی تعلیم کے لیے دار العلوم دیوبند تشریف لے گئے۔ وہاں 1420ھ مطابق 1999ء میں دورۂ حدیث مکمل کیا اور 1421ھ مطابق 2000ء میں تکمیلِ افتا کا نصاب مکمل کر کے سندِ فضیلت حاصل کی۔

 عملی زندگی 
تعلیم سے فراغت کے بعد 2000ء تا 2001ء دار العلوم دیوبند میں معین المدرسین کی حیثیت سے تدریسی ذمہ داریاں انجام دیتے رہے، اس کے بعد جامعہ اسلامیہ تعلیم الدین، ڈابھیل میں تدریس سے وابستہ رہے اور پھر 1428ھ مطابق 2007ء میں دار العلوم دیوبند میں باقاعدہ تقرر ہوا۔ 1440ھ مطابق 2021ء سے دار العلوم دیوبند میں درجۂ وسطیٰ ب کے استاذ ہیں اور درجاتِ متوسطہ کی متعدد کتابوں کے اسباق ان سے متعلق ہیں۔ درس نظامی کے نصاب کے تحت عربی چہارم میں ”ترجمۂ قرآنِ مجید“ (سورۂ یوسف تا سورۂ ق)، عربی ششم میں ”تفسیر جلالین“ اور ”منتخب الحسامی“ اور عربی پنجم میں علمِ منطق کی ”سلم العلوم“ جیسی کتابوں کے اسباق ان سے متعلق ہیں، نیز دیگر بعض درسی کتب کی تدریس بھی ان کے ذمے ہے۔

 قلمی زندگی 
محمد کلیم الدین قاسمی کٹکی کی قلمی کاوشوں میں درج ذیل کتابیں شامل ہیں:
 علم الصیغہ (عربی ترجمہ) – علم الصیغہ دراصل عنایت احمد کاکوروی (1813ء–1863ء) کی فارسی تصنیف ہے، جو درس نظامی میں علمِ صرف کی معروف کتاب شمار ہوتی ہے۔ کٹکی نے دار العلوم دیوبند کے زمانۂ معین مدرسی (2001–2002ء) میں اس کتاب کے عربی ترجمے کا فیصلہ کیا۔ یہ ترجمہ ڈابھیل کے زمانۂ تدریس میں مکمل ہوا اور پہلا ایڈیشن 1427ھ مطابق 2006ء میں شائع ہوا، جبکہ آٹھواں ایڈیشن 2021ء میں منظرِ عام پر آیا۔ اس عربی ترجمے میں مختصر عربی تعلیقات، قرآنی مثالوں کی تخریج، اضافی عناوین، مشق و تمرین کے لیے مثالیں، ’’ملحق‘‘ اور ’’أوزان الجمع‘‘ جیسے اضافی ابواب اور آخر میں فہرستِ مراجع و مصادر شامل ہیں۔ یہ ترجمہ مختلف مدارس میں درسِ نظامی کے تحت داخلِ نصاب ہے۔
 آدابِ تعلیم و تربیت (اردو ترجمہ) – یہ برہان الدین زرنوجی کی کتاب تعلیم المتعلم طریق التعلم کا اردو ترجمہ و تحشیہ ہے، جو درسِ نظامی میں سالِ عربی سوم کے نصفِ اخیر میں پڑھائی جاتی ہے۔ اس اردو ترجمے میں اصل متن کی ترتیب کو برقرار رکھتے ہوئے سلیس اردو اختیار کی گئی ہے اور جہاں ضرورت محسوس ہوئی وہاں توضیحی حواشی، احادیث کی تخریج اور مراجع کی نشان دہی کی گئی ہے۔ یہ کتاب 1434ھ مطابق 2013ء میں شائع ہوئی۔
 تعلیل القرآن – یہ سورۂ ق سے سورۂ ناس تک کے اُن قرآنی الفاظ پر مشتمل کتاب ہے جن میں صرفی یا تعلیلی پہلو پایا جاتا ہے۔ یہ کتاب دار العلوم دیوبند میں ترجمۂ قرآن کی تدریس کے تجربے کے پس منظر میں مرتب کی گئی، جہاں سوم عربی سے پنجم عربی تک ترجمۂ قرآن پڑھایا جاتا ہے۔ کتاب میں مشکل اور قابلِ تعلیل الفاظ کو منتخب کیا گیا ہے، قواعدِ علم الصیغہ کی روشنی میں ان کی تعلیل کی گئی ہے اور مکرر الفاظ کے لیے سابقہ صفحات کی طرف اشارہ کیا گیا ہے۔ یہ کتاب طلبۂ ترجمۂ قرآن کے لیے معاون سمجھی جاتی ہے اور بعض فتاویٰ میں اسے قرآنی صیغوں کے حل کے ضمن میں دیگر کتب کے ساتھ ذکر کیا گیا ہے۔

 حوالہ جات 

زمرہ:1974ء کی پیدائشیں
زمرہ:بقید حیات شخصیات
زمرہ:دار العلوم دیوبند کے فضلا
زمرہ:دیوبندی شخصیات
زمرہ:ضلع جاجپور کی شخصیات
زمرہ:اڑیسہ کی شخصیات
زمرہ:دار العلوم دیوبند کا تدریسی عملہ
زمرہ:بھارتی مترجمین
زمرہ:اڑیسہ کے مصنفین